ToekomsVenster: Ons maak nie reg nie(Foto: Matti Johnson/Unsplash) Ek verwys jou graag weer na 2 Konings 7. Israel is in die moeilikheid en dit vanweë hul eie toedoen. Hulle het die God van hul vaders verlaat en die afgode aangehang. Agab, seker die boosaardigste onder die konings wat ooit regeer het, se seun is nou koning. Aartjie na sy vaartjie. Nog meer van dieselfde. Vanweë hulle eie onverskilligheid pluk hul die wrang vrugte van ongehoorsaamheid. Wat jy in die grond sit, is wat opkom. Dit geld vir die natuurlike en dit geld ook vir die geestelike. Uitgehonger en desperaat wag die volk van die Here op die dood, ŉ hongerdood wat hulle sonder twyfel gaan oorrompel. Vier melaatses sit buite die stadspoort. Hulle het niks om te verloor nie. Daar is geen goeie prognose nie en so besluit hulle om by die vyand, die Aramese soldate self, te gaan aanklop vir hulp. Die kans is nul dat hulle die besoek gaan oorleef, maar dood is dood en dit kan nie erger nie. In die kamp aangekom vind hulle dat die vyand op die vlug geslaan het en alles net so gelos het. Hulle smul na hartelus met wat hulle in die eerste tent vind en lê beslag op ŉ aantal kosbaarhede. Sjoe, ek kan my net indink hoe die manne weggelê het aan die soldate se rantsoene. So doen hulle by die volgende tent aan die vind die ook leeg. Met die voorgereg agter hulle kom hulle nou by die hoofmaal en nagereg uit. Dan begin hulle onder mekaar te gesels en vind ons hierdie merkwaardige woorde in die Bybel: Hulle sê toe vir mekaar: “Ons maak nie reg nie. Vandag is ŉ dag vir blydskap en ons bly stil! As ons wag tot ligdag, sal ons beslis gestraf word. Kom ons gaan vertel dit by die paleis van die koning.” – 2 Konings 7: 9 Die Boodskap vertaling sê dit so mooi in vers 9: “Maar toe het hulle vir mekaar gesê: ‘Eintlik maak ons nie reg nie. Hierdie is baie goeie nuus, maar ons het dit nog vir niemand vertel nie! As ons dit tot môre vir onsself hou, kan daar dalk iets slegs met ons gebeur. Kom ons gaan terug. Dan kan ons die goeie nuus vir almal by die paleis gaan vertel’.” Ons maak nie reg nie. Dit is ŉ dag van goeie nuus. Sjoe, hierdie woorde tref my tussen die oë. Ons leef immers in die dispensasie van goeie nuus. Jesus het na die aarde gekom, met sy eie lewe betaal sodat ons kinders van God kan word. Dit beteken nie maanskyn en rose nie, inteendeel, maar dit beteken wel lewe en oorvloed, vrede en betekenis, sin en roeping. Ons mag hierdie goeie nuus nie van die skare honger mense weerhou nie. Dit sal nie reg wees nie.